**Resume af møde med Dennis Kristensen, FOA,**

**”Fremtidens Psykiatri”, d. 22.09.2016**

Mødet blev afholdt i Sct. Thomas Kirkes menighedshus, Rolighedsvej 23A, Frederiksberg

Uligheden inden for psykiatrien blev først omtalt. Der er færre ressourcer til rådighed, og en del i form af tidsbegrænsede satspuljemidler.

Der er en overdødelighed på 20-25 år, som skyldes livsstilssygdomme og manglende behandlinger af somatiske sygdomme samt selve de psykiske lidelser (f.eks. selvmord).

Mange er på overførselsindkomst.

Arbejdsmarkedet er for det meste lukket for personer med psykiske lidelser. Mange har få relationer til andre og lever derfor ensomt.

Den stigning i vold og trusler, hvor fem er blevet dræbt på bosteder indenfor de sidste fire år, blev der brugt meget tid på at belyse, samt spørge ind til. Der var mange spørgsmål, som alle blev besvaret hen ad vejen.

Kommunalreformen fra 2007 anses af mange for at være hovedskyldneren i miseren. På grund af denne reform trak mange kommuner deres borgere hjem fra de specialiserede tilbud for at spare. Fra at være på specialiserede bosteder var beboerne nu blandede med forskellige diagnoser, nogle med dobbeltdiagnoser, herunder misbrug.

Definitionen af et bosted - med privatboligens ukrænkelighed – betød, at der kunne komme kriminelle og pushere ind på besøg, uden at dette kunne forhindres. Da der ifølge Serviceloven ikke må bruges tvang på et bosted, opstår problemet med svingdørspatienter, som først kan indlægges og medicineres når de er til åbenlys fare for sig selv og/eller andre.

Der er ikke forskel på bosteds volden mellem landsdelene.

Definitionen af ”at være færdigbehandlet” er også et problem, da patienter udskrives kort efter den akutte medicinering.

På grund af nedlagte senge (det skønnes 15-20 % mangler), er det meningen, at behandlingen reelt skal ske ambulant under ophold på bostederne. Her har arbejdstilsynet konstateret for få hænder til, at personalet kan støtte en ambulant behandling.

Den kraftige stigning af retspsykiatriske patienter skyldes bl.a., at der skal politianmeldes ved episoder med vold og skade, hvis en ansat efterfølgende skal kunne søge om erstatning.

Forsøgsvis er der oprettet nogle ambulante akut-teams for at afhjælpe manglen på sengepladser.

Distriktspsykiatrien har begrænset åbningstider. Psykiatriske skadestuer er blevet nedlagt.

Der er ingen bosteder oprettet specifikt for skizofreniramte.

Den tværministerielle arbejdsgruppe, der fik til opgave at komme med forslag til nedbringelse af volden på bostederne, er kommet med otte anbefalinger.

Først og fremmest en ny boform, en pr. region med ca. 30 pladser.

Definitionen af denne nye boform har været diskuteret; er det et bosted eller behandlingstilbud? Dennis Kristensen mener ikke, at det er et botilbud.

Kun under psykiatriloven er der hjemmel for tvang, behandling, adgangskontrol og tilbageholdelse på behandlingssteder.

Herved kommer de ind under Psykiatriloven. Det giver ret til besøgs og adgangskontrol, visitation, tilbagehold, afskærmning og aflåsning.

På bosteder – under Serviceloven – er der ikke hjemmel for tvang, tilbageholdelse eller flytning uden samtykke.

Dennis Kristensen mener, at der mangler opbakning til vedtagelse af disse otte anbefalinger på nuværende tidspunkt.

Der blev spurgt, hvor patienterne er at finde i anbefalingerne. Ligeledes om personalets uddannelse.

Ifølge Dennis Kristensen, er det største stof problem på bostederne kokain, leveret på stederne af meget uheldige typer.

En spørger, hvem der varetager den psykisk syges retssikkerhed, når der er faldet en dom.

Til sidst, blev oplæggene til FOA´s kongres hurtigt gennemgået af Dennis Kristensen.

1 Bosteder genspecialiseres

2 Fysiske rammer forbedres

3 Normeringer forøges

1. Kompetencer til personale
2. Akut psykiatri større kapacitet
3. Specialbehandling på bostederne genimplementeres
4. Retssikkerhed styrkes

8 Udbredelse af udskrivningsaftaler/ koordinationsplaner

9 Bedre koordination af søjlerne i psykiatrien

10 Ved genindlæggelser samles team for at finde årsag og forebygge

11 Risikovurderinger

1. Psykiatrien på Finansloven
2. På kanten af samfundet/psykiatrien (børn, hjemløse); arbejdsmarkedet åbnes

26.09.2016

Anne-Mette W. Christiansen